આ ઘટનાનો સોશિયલ મીડિયા પર વાઇરલ થયેલો વીડિયો જેણે જોયો તેના મોઢામાંથી રીતસરની ‘આહ!’ નીકળી ગઈ હતી. ગૌરક્ષાના નામે દલિતો પર જે રીતે ક્રૂરતા વર્તાવી એ જોતાં લાગતું હતું કે તેમાંથી એક પણને પોતાને ગૌભક્ત કહેવડાવવાનો હક નથી. આટ આટલું થવા છતાં સ્થાનિક પોલીસ અને રાજકીય નેતાઓએ નોંધ સુધ્ધાં લેવાની તસદી ન લીધી. જોકે, રાજ્યસભામાં ચોમાસુ સત્રના પ્રારંભ સાથે માયાવતીએ આ મુદ્દે રજૂઆત કરી અને રાજ્યસભામાં હોબાળો મચી ગયો હતો.